פירוש נוסף ערך זה עוסק בפוליטיקאי שכיהן כשר הרווחה והשירותים החברתיים וכראש עיריית דימונה. אם התכוונתם למשמעות אחרת, ראו מאיר כהן (פירושונים).

**מאיר כהן** (נולד ב-15 בנובמבר 1955) הוא איש חינוך ופוליטיקאי, המכהן כסגן יושב ראש הכנסת ה-25 וחבר הכנסת מטעם מפלגת "יש עתיד". בעבר שימש כשר הרווחה והביטחון החברתי וכראש עיריית דימונה.

ביוגרפיה
--------

כהן נולד במוגדור שבמרוקו לדוד ואסתר. הוא אחיה של רותי שטרית, אשת הפרסום ורעייתו של השר לשעבר מאיר שטרית.

בגיל שש בשנת 1961 עלה לישראל יחד עם משפחתו והם התגוררו במעברת ירוחם. כעבור מספר שנים, עבר עם משפחתו לדימונה. בנעוריו למד בתיכון "ליהמן" בעיר מגוריו.

בשנת 1973 התגייס לצה"ל במסגרת גרעין נח"ל והתנדב לצנחנים לגדוד הנח"ל המוצנח. עבר הכשרה כלוחם ולחם במלחמת יום הכיפורים. לאחר מכן, במסגרת שירותו בנח״ל, הוצב בקיבוץ צאלים. לאחר שירותו בצה"ל למד לתואר ראשון בהיסטוריה והוראה באוניברסיטת בן-גוריון בנגב. בהמשך עסק בתפקידים שונים בתחום החינוך בדימונה, כמורה לשל"ח וידיעת הארץ, כמחנך ועד למנהל בית הספר התיכון "זינמן" וחטיבת הביניים על שם אלון כאשר במקביל לתפקידו סיים תואר שני בפילוסופיה יהודית באוניברסיטת בן-גוריון בנגב ותואר שני במדעי היהדות במכון שכטר בירושלים.

### ראש עיריית דימונה

כהן הצטרף למפלגת "ישראל ביתנו" ורץ מטעמה בשנת 2003 לראשות עיריית דימונה. בבחירות התמודד כהן מול ראש העירייה המכהן מזה כ-15 שנים גבי ללוש (איש "הליכוד") ומול ניסים פרץ (איש "מפלגת העבודה") וניצח אותם לאחר שזכה ב-42% אחוזים מקולות הבוחרים.

בתקופת כהונתו של כראש העירייה התפתחה העיר, ירדו אחוזי האבטלה בה ונפתח מרכז קניות ראשון בה. לאחר מאבק הוגדל שטח השיפוט של העיר, כך שיכלול מפעלים שונים שבעבר היו שייכים למועצות האזוריות שסביבה; באופן זה הופקדו כספי הארנונה שהגיעו מהמפעלים בקופת העירייה, שאפשרה לשפר את רווחת תושבי העיר. מאבק זה העלה את המודעות לנושא חלוקת המשאבים בין הרשויות המקומיות ובין המועצות האזוריות, מה שהוליד לימים את העברת תשלומי הארנונה של בסיס חיל האוויר בנבטים לעיריית דימונה.

בשנת 2008, נבחר לכהונה שנייה כראש העיר. במהלך כהונתו זו הוביל מספר מאבקים חברתיים, בהם המאבק להורדת מחירי המים, המאבק לחלוקה צודקת של הקרקעות בין המועצות האזוריות לערים, ואף עמד בראש מטה המאבק של השלטון המקומי נגד צמצום תקציבי הרווחה והחינוך ברשויות המקומיות.

במהלך כהונתו קידם פרויקטים רבים כמו חיזוק תחום התרבות שבא לידי ביטוי בהקמת "תיאטרון דימונה" בשנת 2010, הפועל בשם "מעבדת תרבות" בשיתוף עם "מפעל הפיס"; הקמת "סינמטק" והרחבת סל התרבות; הקמת מרכז הצעירים בעיר; פיתוח סביבתי וטיפוח חזות העיר. העיר זכתה מספר פעמים באות העיר הירוקה לגינון ואות "מגשים ישראל יפה" מטעם בית הנשיא. בתקופת כהונתו הוקם חדר מיון קדמי המתקדם באזור, וחוזקו תשתיות התחבורה לעיר באמצעות פתיחת מסוף נוסעים של רכבת ישראל (בדצמבר 2005) והארכת כביש דימונה באר שבע.

במהלך כהונתו, בספטמבר 2010, נבחר על ידי מגזין "TheMarker" לאחד מ-101 המשפיעים בישראל, בנוסף נבחר פעמיים על ידי העיתון "מעריב" לאחד מעשרת ראשי הערים הטובים בישראל. ב-2012 דימונה בראשותו נבחרה לאחת מ-10 היישובים הירוקים בישראל על ידי "קלינטק".

בינואר 2012 נבחר ליו"ר הרשות לפיתוח הנגב.

### בפוליטיקה הארצית

#### הבחירות לכנסת ה-19 וה-20

בשנת 2013 התמודד מטעם מפלגת "יש עתיד" בבחירות לכנסת התשע עשרה ונבחר לכנסת לאחר שהמפלגה זכתה ל-19 מנדטים. כיהן כחבר בוועדת הכספים. בפברואר 2013 הושבע כחבר הכנסת והתפטר במקביל מתפקידו כראש עיריית דימונה. עם כינונה של ממשלת ישראל השלושים ושלוש מונה לשר הרווחה והשירותים החברתיים.

מאיר כהן עם אבי בטלהיים באירוע "שבתרבות" בנווה מונוסון
יזם את הקמתה של ועדת אלאלוף במשרד הרווחה לבחינת מצב העוני בישראל. בתקופת כהונתו אושרה תוספת בת מיליארד ש"ח למשרדו לצורך סיוע לרווחת ניצולי השואה. במהלך כהונתו, במענה לדו"ח עוני שקבע שישראל מובילה בשיעורי העוני במדינות ה-OECD, קרא לעניים מבחירה לצאת לעבוד.

בדצמבר 2014 פרש מהממשלה, יחד עם יתר שרי "יש עתיד", בעקבות פיטוריו של ראש המפלגה, יאיר לפיד, ממשרת שר האוצר.

לקראת הבחירות לכנסת העשרים הוצב כהן במקום הרביעי ברשימת "יש עתיד", ונבחר לכנסת. באוקטובר 2015 מונה לסגן יושב ראש הכנסת. במהלך כהונתו יזם את תיקון לחוק שירותי הסעד (מס' 8) שאושר ונכנס לתוקף בינואר 2018 המרחיב את ההגדרה של "נזקק" כך שהיא כוללת גם מי שזקוק לסעד מחמת עוני. כמו כן קובע כי המחלקה לשירותים חברתיים תסייע לנזקקים למצות את זכויותיהם, בהתאם לתוכנית הטיפול שנקבעה להם על ידי עובד סוציאלי ובהתאם לכללים שנקבעו על ידי שר העבודה, הרווחה והשירותים החברתיים. נוסף על כך, המונח "לשכת סעד" בחוקים השונים הוחלף במונח "מחלקה לשירותים חברתיים". היה חבר בועדת החוקה, חוק ומשפט, ועדת החינוך התרבות והספורט, וועדת העבודה, הרווחה והבריאות.

#### הבחירות לכנסת ה-21 וה-22

לקראת הבחירות לכנסת העשרים ואחת הוצב במקום השני ברשימת "יש עתיד", ובהתאם לכך הוצב במקום השישי ברשימה המאוחדת "כחול לבן", ונבחר לכהונה שלישית בכנסת כחלק מרשימת "כחול לבן". במהלכה היה חבר בועדה המסדרת.

ב-2019 החליף את יולי אדלשטיין בטקס הענקת פרסי ישראל בתור סגן יושב ראש הכנסת.

בבחירות לכנסת העשרים ושתיים הוצב במיקום ה-6 ברשימת "כחול לבן" ונכנס לכנסת לאחר שהרשימה זכתה ל-33 מנדטים. המשיך לכהן כחבר בועדה המסדרת.

#### הבחירות לכנסת ה-23 וה-24

בבחירות לכנסת העשרים ושלוש בשנת 2020, הוצב שוב במיקום ה-6 ברשימת "כחול לבן" ונכנס לכנסת לאחר שהרשימה זכתה ל-33 מנדטים. במהלכה, הפך לחבר בוועדת החינוך, התרבות והספורט וליושב ראש השדולות לקידום מעמד חברי המועצה ברשויות המקומיות והעם היהודי.

לקראת הבחירות לכנסת העשרים וארבע בשנת 2021, בהם רצה "יש עתיד" בנפרד משאר חלקי "כחול לבן", הוצב כהן במקום ה-3 ברשימה.

ביוני 2021, עם הקמת ממשלת ישראל השלושים ושש, מונה בשנית לשר העבודה, הרווחה והשירותים החברתיים, ובעקבות הוצאת זרוע העבודה ממשרדו והעברתה למשרד הכלכלה והתעשייה שונה תוארו לשר הרווחה והשירותים החברתיים.

באפריל 2022, משרדו החליט שהמדינה תממן מזון לתינוקות למשפחות המוכרות לרווחה בסכום של 240 ש"ח.

ביוני 2022, העביר בממשלה ובכנסת את "חוק זכויות הרווחה לאנשים עם מוגבליות", לפיו יוקצו יותר מ-2 מיליארד שקל למתן שירותים חדשים ומעטפת רווחה, המאפשרים לאדם עם מוגבלות חיים עצמאיים ואוטונומיים, השתתפותם השוויונית והפעילה בחברה ובקהילה והגנה ושמירה על טובתם וביטחונם.

#### הבחירות לכנסת ה-25

לקראת הבחירות לכנסת העשרים וחמש שובץ כהן במקום ה-3 ברשימת יש עתיד ואף בכנסת זו הוא מכהן, בין היתר, כסגן יושב ראש הכנסת.

בעשור השלישי של המאה ה-21, כהן מתגורר במודיעין. הוא נשוי לנעמה, אב לשלושה וסב.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מאיר כהן** |
| ויקישיתוף תמונות ומדיה בוויקישיתוף: **מאיר כהן** |

* 

* מאיר כהן, באתר הכנסת

* מאיר כהן, ברשת החברתית פייסבוק

* מאיר כהן, באתר כנסת פתוחה
* מאיר כהן, באתר ערוץ הכנסת
* מאיר כהן, באתר "יש עתיד"
* אתר למנויים בלבד ענת ג'ורג'י וצבי זרחיה, "עם תקציב האיפור והגלידה של נתניהו, הייתי מחזיק מועדונית בדימונה שנה שלמה", באתר TheMarker‏, ‏22 בפברואר 2013
* אתר למנויים בלבד ניר גונטז', ח"כ מאיר כהן: "יש לי כעס גדול על השמאל. זה הכל", באתר הארץ, 10 בספטמבר 2015
* 100 אלף שקל לכל מתלוננת: כך ניסו להפליל את שר הרווחה מאיר כהן, באתר הארץ, 22 בספטמבר 2013

הערות שוליים
------------

1. ↑  כפי עדותו ביום השבעתו לשר בממשלה ה-36 ב-13 ביוני 2021
2. ↑  מאיר כהן, שורות של גופות, באתר ynet, 2 בספטמבר 2013
3. ↑  חבר הכנסת מאיר כהן, כחלק מחברי הכנסת ה-25, באתר הכנסת
4. ↑  דותן לוי, דורשים חלק בעוגה: 11 ראשי ערים הקימו את 'פורום ראשי ערים לצדק חלוקתי', באתר כלכליסט, 28 ביוני 2011;  
ענת רסקין, מאיר כהן ראש עיריית דימונה מעוניין לייצג את הנגב בכנסת שתיבחר, באתר "31 מזרח", 5 בנובמבר 2012
5. ↑  אחרי 30 שנה: רכבת ראשונה מדימונה לת"א, באתר ynet, 17 בדצמבר 2005
6. ↑  אביעד פוהורילס, עלו על הגל: מי הערים הכי ירוקות בישראל?, באתר nrg‏, 22 ביוני 2012
7. ↑  הכנסת התשע-עשרה, באתר הכנסת
8. ↑  חבר הכנסת מאיר כהן - תפקידים בכנסת, באתר הכנסת
9. ↑  אתר למנויים בלבד יהונתן ליס, שר הרווחה: העניים מבחירה צריכים לצאת לעבוד, באתר הארץ, 17 במאי 2013
10. ↑  חוק שירותי הסעד (תיקון מס' 8), התשע"ח–2018, באתר main.knesset.gov.il (ארכיון)
11. ↑  חבר הכנסת מאיר כהן - תפקידים בכנסת ה-20, באתר m.knesset.gov.il (ארכיון)
12. ↑  מירן שפילברג, מאיר כהן במקום ה-2 ב"יש עתיד", באתר "שבע", 18 בפברואר 2019
13. ↑  רשימת מועמדים, באתר bechirot22.bechirot.gov.il (ארכיון)
14. ↑  חבר הכנסת מאיר כהן - תפקידים בכנסת ה-22, באתר m.knesset.gov.il (ארכיון)
15. ↑  רשימת מועמדים, באתר bechirot23.bechirot.gov.il (ארכיון)
16. ↑  חבר הכנסת מאיר כהן - תפקידים בכנסת ה-23, באתר m.knesset.gov.il (ארכיון)
17. ↑  רשימת יש עתיד לכנסת ה24, באתר ועדת הבחירות המרכזית (ארכיון)
18. ↑  מירב כהן‏, בשורה לשכבות החלשות: המדינה תממן מזון לתינוקות למשפחות המוכרות לרווחה, באתר וואלה!‏, 12 באפריל 2022
19. ↑  אסף צבי, ‏חיים בקהילה ולא במוסד: חוק שירותי רווחה לאנשים עם מוגבלות אושר בכנסת, באתר דבר העובדים בארץ ישראל, 28 ביוני 2022
20. 1 2  ניר גונטז',  "בית המחוקקים", פרק 7 - מאיר כהן, סרטון בערוץ "Nir Gontarz", באתר יוטיוב (אורך: 04:52); במקור, מתוך "הצינור"

  


| **שרי הרווחה והביטחון החברתי** ב**ממשלות ישראל** |
| --- |
| שרי הסעד  (1948–1977) | יצחק מאיר לוין • חיים משה שפירא • פרץ נפתלי • יוסף בורג • מיכאל חזני • ויקטור שם-טוב • יצחק רבין • זבולון המר • משה ברעם |  |
| שרי העבודה והרווחה  (1977–2003) | מנחם בגין • ישראל כץ • אהרן אבוחצירא • אהרן אוזן • משה קצב • יצחק שמיר • רוני מילוא • אורה נמיר • אלי ישי • רענן כהן • שלמה בניזרי • אריאל שרון |
| שרי הרווחה  (2003–2007) | זבולון אורלב • אהוד אולמרט |
| שרי הרווחה והשירותים החברתיים  (2007–2016) | יצחק הרצוג • משה כחלון • מאיר כהן • בנימין נתניהו • חיים כץ |
| שרי העבודה, הרווחה והשירותים החברתיים  (2016–2021) | חיים כץ • בנימין נתניהו • אופיר אקוניס • איציק שמולי |
| שרי הרווחה והביטחון החברתי  (2021 ואילך) | מאיר כהן • יעקב מרגי |

| חברי הכנסת המכהנים בכנסת העשרים וחמש |
| --- |
| (חברי הכנסת ששמותיהם מודגשים מכהנים גם כשרים או כסגני שרים בממשלת ישראל השלושים ושבע) |
| סיעות הקואליציה של ממשלת ישראל השלושים ושבע (72 חברי הכנסת) |
| הליכוד (32) | **נתניהו** • **לוין** • **גלנט** • אוחנה • **ברקת** • **דיכטר** • **ישראל כ"ץ** • **קרעי** • דנון • ביטן • אדלשטיין • רביבו • דיסטל-אטבריאן • ואטורי • דנינו • גוטליב • מילביצקי • ביסמוט • סעדה • דלל • **גמליאל** • אופיר כץ • **גולן** • אילוז • קלנר • עטייה • הלוי • מלקו • שקלים • שטרית • פסל • גואטה |
| ש"ס (11) | דרעי • **מלכיאלי** • **ארבל** • אזולאי • **אבוטבול** • **בוסו** • טייב • בצלאל • מישרקי • מלול • מושיאשוילי |
| המחנה הממלכתי (8) | **גנץ** • **איזנקוט** • תמנו • **טרופר** • מיכאל ביטון • כהנא • פרקש-הכהן • שוסטר |
| הציונות הדתית (7) | **סופר** • **סטרוק** • רוטמן • וולדיגר • טל • סולומון • סוכות |
| יהדות התורה (7) | גפני • **טסלר** • אשר • אייכלר • פינדרוס • רוט • ברוכי |
| עוצמה יהודית (6) | **בן גביר** • **וסרלאוף** • אלמוג כהן • פוגל • סון הר-מלך • קרויזר |
| נעם (1) | **מעוז** |
| סיעות האופוזיציה (48 חברי הכנסת) |
| יש עתיד (24) | לפיד • מאיר כהן • אלהרר • מירב כהן • שטרן • מיקי לוי • בן ארי • בן ברק • סגלוביץ • טופורובסקי • שיר • רול • להב-הרצנו • בליאק • רון כץ • צרפתי הרכבי • מזרסקי • סאקס פרידמן • דבורה ביטון • טור-פז • דוידסון • שירי • מירון • ירון לוי |
| ישראל ביתנו (6) | ליברמן • פורר • סובה • ניר • מלינובסקי • עמאר |
| רע"מ (5) | עבאס • טאהא • אל-הואשלה • ח'טיב-יאסין • חוג'יראת |
| חד"ש-תע"ל (5) | עודה • טיבי • תומא סלימאן • כסיף • עטאונה |
| הימין הממלכתי (4) | סער • שאשא-ביטון • אלקין • השכל |
| העבודה (4) | מיכאלי • לזימי • קריב • רייטן |

| ראשי עיריית דימונה  |
| --- |
| 

|  |
| --- |
| אליעזר מילרוד • ערמון לרדו • גבי סבג • ישראל נבון • יצחק פרץ • ז׳אק אמיר • אלי הללי • גבי ללוש • מאיר כהן • אלי בורנשטיין • בני ביטון |

 |